Dôvodová správa

Všeobecná časť

	Návrh novely zákona č. 581/2004 Z. z. o zdravotných poisťovniach, dohľade nad zdravotnou starostlivosťou a o zmene a doplnení niektorých zákonov predstavuje v poradí druhú novelu citovaného zákona. Oproti predchádzajúcej novele – zákonu č. 719/2004 Z. z. – ju možno charakterizovať ako novelu, ktorá predovšetkým upresňuje jednotlivé ustanovenia zákona v záujme jeho bezproblémovej aplikácie v praxi. Upresnenia, ktoré sú obsiahnuté v návrhu novely zákona, sú nielen vnútornými upresneniami, ale aj upresneniami vo vzťahu k zákonu č. 580/2004 Z. z. o zdravotnom poistení v znení neskorších predpisov.
	Z hľadiska obsahového zamerania návrh novely zákona bližšie konkretizuje postup zdravotnej poisťovne pri vytváraní zoznamov poistencov čakajúcich na poskytnutie zdravotnej starostlivosti, zakotvuje v taxatívne ustanovených prípadoch príspevok zdravotnej poisťovne na zabezpečenie zdravotnej starostlivosti, rozširuje okruh osôb oprávnených na výkon kontrolnej činnosti zdravotnej poisťovne a súčasne upravuje podmienky, za ktorých sú osoby oprávnené na výkon kontrolnej činnosti z tejto činnosti vylúčené. 
	Dôležitou úpravou je aj umožnenie Úradu pre dohľad nad zdravotnou starostlivosťou ukladať sankcie poskytovateľom zdravotnej starostlivosti, čo je odôvodnené pôsobnosťou úradu, a zakotvenie možnosti účasti študentov na pitvách, ktorých vykonávanie patrí do pôsobnosti Úradu pre dohľad nad zdravotnou starostlivosťou.
	Návrh zákona nezakladá zvýšené nároky na štátny rozpočet, nemá vplyv na rozpočet obcí a vyšších územných celkov a nemá vplyv na zamestnanosť a životné prostredie.
Zavedenie povinnosti zdravotných poisťovní uzavrieť zmluvu s každým poskytovateľom záchrannej zdravotnej služby nebude mať dopad na výdavky zdravotných poisťovní, nakoľko pôjde len o iné vnútorné prerozdelenie finančných zdrojov. Pri súčasnom počte vozidiel záchrannej zdravotnej služby (96 sanitiek) je ročná finančná potreba 800,6 mil. Sk. V súvislosti s postupným navyšovaním počtu vozidiel záchrannej zdravotnej služby (na 257 sanitiek) bude finančná potreba cca 2,1 mld. Sk.
	Zavedenie povinnosti zdravotných poisťovní uhrádzať príspevky podľa § 8a nebude mať dopad na zvýšenie výdavkov zdravotných poisťovní a tým aj na rozpočet verejnej správy, nakoľko sa jedná len o vnútorné prerozdelenie zdrojov zdravotných poisťovní. Odhadovaná výška príspevkov za všetky zdravotné poisťovne je cca 261 mil. Sk na rok 2005 (224 mil. + 37 mil). 
	Návrh zákona je v súlade s Ústavou Slovenskej republiky, zákonmi a medzinárodnými zmluvami a inými medzinárodnými dokumentmi, ktorými je Slovenská republika viazaná.

Doložka zlučiteľnosti
právneho predpisu
s právom Európskych spoločenstiev a právom Európskej únie

1.	Navrhovateľ právneho predpisu:  Ministerstvo zdravotníctva Slovenskej republiky

2. 	Názov návrhu právneho predpisu:
	Návrh zákona, ktorým sa mení a dopĺňa zákon č. 581/2004 Z. z. o zdravotných poisťovniach, dohľade nad zdravotnou starostlivosťou a o zmene a doplnení niektorých zákonov v znení zákona č. 719/2004 Z. z. 

3. 	Záväzky Slovenskej republiky vo vzťahu k Európskym spoločenstvám a Európskej únii:
           Zo Zmluvy o pristúpení Slovenskej republiky k EÚ a z Aktu o podmienkach pristúpenia nevyplývajú žiadne záväzky ani prechodné obdobia týkajúce sa predmetu úpravy. Problematika predmetu právneho predpisu nie je zahrnutá v žiadnej smernici, preto je bezpredmetné vyjadrovať sa ku gestorstvu smerníc a transpozičným lehotám z nich vyplývajúcich.

4. 	Problematika návrhu právneho predpisu : 
a)	nie je upravená v práve Európskych spoločenstiev		
b)	nie je upravená v práve Európskej únie
c)	nie je upravená rozhodnutiami Súdneho dvora Európskych spoločenstiev alebo Súdu prvého stupňa
d)	nie je upravená v zmluvnom prameni práva Európskych spoločenstiev alebo Európskej únie     	
			
5. Stupeň zlučiteľnosti návrhu právneho predpisu s právom Európskych spoločenstiev a právom Európskej únie:  bezpredmetné

6. 	Gestor (spolupracujúce rezorty): 	 bezpredmetné

7. 	Účasť expertov pri príprave právneho predpisu:  žiadna

Osobitná časť

K článku I

K bodu 1
	Navrhuje sa pojem „karta poistenca“ nahradiť termínom „účet poistenca“ vzhľadom na jeho obsahovú stránku a účel.

K bodu 2
	Upravuje sa okruh zamestnancov útvaru vnútornej kontroly, ktorých výber podlieha schváleniu dozornou radou zdravotnej poisťovne. Nie je účelné, aby dozorná rada schvaľovala každého zamestnanca útvaru vnútornej kontroly.	

K bodu 3
	Zosúladenie so zákonom č. 580/2004 Z. z. o zdravotnom poistení v znení neskorších predpisov. Zdravotná poisťovňa má právo vymáhať okrem  pohľadávok na poistnom vrátane úrokov z omeškania a pohľadávok za poskytnutú zdravotnú starostlivosť na základe právoplatného rozhodnutia Úradu pre dohľad nad zdravotnou starostlivosťou aj neuhradené pohľadávky vyplývajúce z prerozdelenia poistného. 

K bodu 4
	Upresňuje sa spôsob vedenia zoznamov poistencov čakajúcich na poskytnutie zdravotnej starostlivosti a postup zdravotnej poisťovne. Dopĺňa sa povinnosť zdravotnej poisťovne informovať poistenca o jeho poradí v zozname na jeho požiadanie a povinnosť zdravotnej poisťovne predložiť Úradu pre dohľad nad zdravotnou starostlivosťou na požiadanie pravidlá zaraďovania a vyraďovania poistencov zo zoznamu.

K bodu 5
	Vzhľadom na požiadavky praxe sa zjednodušuje postup pri obstarávaní liekov a zdravotníckych pomôcok zdravotnou poisťovňou. Zabezpečuje sa, aby si zdravotná poisťovňa mohla obstarať lieky a zdravotnícke pomôcky nielen u výrobcu, ale aj u veľkodistribútora. Nie každý výrobca je aj distribútor svojich výrobkov a preto môže byť v niektorých prípadoch efektívnejším riešením zaobstaranie liekov a zdravotníckych pomôcok prostredníctvom veľkodistribútora, ktorý má vytvorené distribučné aj komunikačné kanály. 

K bodu 6
	Umožňuje sa zdravotnej poisťovni financovať ďalšie vzdelávanie zdravotníckych pracovníkov. Úprava financovania vzdelávania zdravotníckych pracovníkov je zakotvená v bode 39 návrhu novely zákona č. 578/2004 Z. z. (tlač 1113), pričom financovanie ďalšieho vzdelávania zdravotníckych pracovníkov z prostriedkov zdravotnej poisťovne predstavuje len jeden z možných zdrojov jeho financovania.

K bodu 7
	Rozširuje sa okruh poskytovateľov zdravotnej starostlivosti, s ktorými je zdravotná poisťovňa povinná uzavrieť zmluvu o poskytovaní zdravotnej starostlivosti o poskytovateľov, ktorí majú povolenie na prevádzkovanie ambulancie záchrannej zdravotnej služby. Pevná sieť týchto poskytovateľov je určená vyhláškou ministerstva zdravotníctva so zohľadnením zabezpečenia neodkladnej zdravotnej starostlivosti v rámci územia celej Slovenskej republiky (vykonávacou vyhláškou k zákonu č. 579/2004 Z. z. o záchrannej zdravotnej službe).

K bodu 8
	Navrhovanou zmenou sa upravuje spôsob výpočtu preddavku poskytovateľom zdravotnej starostlivosti, ktorí majú povolenie na prevádzkovanie ambulancie záchrannej zdravotnej služby. Upresňuje sa splnomocňovacie ustanovenie.

K bodu 9
	Prevádzkovanie operačných stredísk tiesňového volania záchrannej zdravotnej služby je nevyhnutnou súčasťou poskytovania neodkladnej zdravotnej starostlivosti poskytovateľmi, ktorí majú povolenie na prevádzkovanie ambulancie záchrannej zdravotnej služby. Operačné strediská riadia a koordinujú záchrannú zdravotnú službu tak, aby sa zabezpečila jej plynulosť a nepretržitosť a sú oprávnené vydávať poskytovateľom záchrannej zdravotnej služby pokyny na vykonanie zásahu. Výška príspevku pokrýva prevádzkové a mzdové náklady operačných stredísk.
	Navrhuje sa, aby zdravotné poisťovne uhrádzali na účet ministerstva zdravotníctva aj príspevok na zabezpečenie neplánovaných nákladov na zdravotnú starostlivosť v mimoriadnych situáciách. 

K bodu 10
	Terminologické upresnenie.

K bodu 11
	Rozširuje sa okruh osôb oprávnených vykonávať kontrolnú činnosť v zdravotnej poisťovni o revíznych farmaceutov a iných zamestnancov poverených výkonom kontroly. Súčasne sa vymedzuje rozsah ich pôsobnosti.

K bodu 12
	Ustanovuje sa povinnosť osôb, ktoré vykonávajú kontrolnú činnosť, preukázať sa služobným preukazom a písomným poverením na výkon kontroly. Ide o doterajší platný stav s tým, že ustanovenie zohľadňuje rozšírenie okruhu osôb oprávnených na výkon kontrolnej činnosti.

K bodu 13
	Vymedzujú sa dôvody vylúčenia z kontrolnej činnosti osôb oprávnených na výkon kontrolnej činnosti v zdravotnej poisťovni a postup v takomto prípade podobne ako pri výkone dohľadu v Úrade pre dohľad nad zdravotnou starostlivosťou. 

K bodu 14
	Ustanovuje sa povinnosť zdravotnej poisťovne zabezpečiť nepretržité poskytovanie zdravotnej starostlivosti pre svojich poistencov vo všeobecnej ambulantnej starostlivosti, ambulantnej starostlivosti v špecializačnom odbore stomatológia a ústavnej starostlivosti v nemocnici.

K bodu 15
	Doplnenie povinnosti zdravotnej poisťovne v nadväznosti na úpravu v navrhovanom § 8a.

K bodu 16
	Legislatívno-technická úprava.

K bodu 17
	Dopĺňajú sa ďalšie údaje, ktoré sú zdravotné poisťovne povinné viesť za svojich poistencov na účte poistenca o údaje charakterizujúce príjmovú stránku účtu poistenca. 

K bodu 18
	Navrhuje sa povinnosť zdravotnej poisťovne, ktorá naposledy vykonávala verejné zdravotné poistenie poistenca poskytnúť jeho novej príslušnej poisťovni do dvoch mesiacov údaje z účtu poistenca v rozsahu, ktorý určí všeobecne záväzný právny predpis. Týmto sa zabezpečí možné zneužitie poskytovania zdravotnej starostlivosti, ktorej poskytnutie je naviazané na frekvencie, napr. poskytnutie preventívnej prehliadky raz za 2 roky, nárok na opravu stomatoprotetických náhrad a podobne.

K bodu 19
	Precizuje sa pôsobnosť Úradu pre dohľad nad zdravotnou starostlivosťou vo väzbe na zákon č. 580/2004 Z. z.

K bodu 20
	Precizuje sa pôsobnosť Úradu pre dohľad nad zdravotnou starostlivosťou vo väzbe na zákon č. 580/2004 Z. z.

K bodu 21
	Upresňuje sa pôsobnosť Úradu pre dohľad nad zdravotnou starostlivosťou v nadväznosti na navrhovanú úpravu  § 50. 

K bodu 22
	Dopĺňa, resp. upresňuje sa pôsobnosť Úradu pre dohľad nad zdravotnou starostlivosťou vzhľadom na to, že prehliadka mŕtveho tela, ktorá je upravená v zákone č. 576/2004 Z. z. o zdravotnej starostlivosti v § 42, je činnosťou, ktorú vykonáva tento úrad.

K bodu 23
	Do činnosti Úradu pre dohľad nad zdravotnou starostlivosťou sa dopĺňa určovanie okrem spôsobu vykazovania poistného aj určovanie jej formy. Uplatňovanie zákona v praxi vyvolalo potrebu určiť jednotný formát vykazovania poistného pre všetky zdravotné poisťovne s cieľom zjednodušiť systém vykazovania pre platiteľov poistného, ktorí vykazujú poistné v rôznych formátoch pre rôzne zdravotné poisťovne. 

K bodu 24
	Vkladajú sa ďalšie náležitosti centrálneho registra poistencov, ktorý vedie Úrad pre dohľad nad zdravotnou starostlivosťou. 

K bodu 25
	Upravujú sa lehoty poskytovania informácii zdravotnej poisťovni o potvrdených prihláškach.  

K bodu 26
	Doplnenie pôsobnosti Úradu pre dohľad nad zdravotnou starostlivosťou vyplýva z potreby umožnenia účasti študentov na pitvách, ktoré vykonáva úrad, a iných činností.

K bodu 27
	Ustanovujú sa podmienky, ktoré musí spĺňať zamestnanec úradu vrátane osôb vykonávajúcich pitvy. 

K bodu 28
	Upravujú sa podmienky vzdelania a praxe fyzickej osoby, ktorá vykonáva funkciu predsedu úradu. Dôraz sa presúva na skutočnú vykonávanú prax dotyčnej osoby.

K bodu 29
	Obdobne ako v bode 28 sa menia podmienky na výkon funkcie člena správnej rady úradu. 

K bodu 30
	Upresnenie ustanovenia – audítor nevypracúva účtovnú závierku, ale ju overuje.

K bodu 31
	Obdobne ako v bodoch 28 a 29 sa menia podmienky na výkon funkcie člena dozornej rady úradu. 

K bodu 32
	Dopĺňa sa ďalší druh príjmov úradu v súvislosti s vedením peňažných prostriedkov na účtoch úradu a možnosťou aj iných príjmov.

K bodu 33
	Vzhľadom na to, že 15-dňová lehota na oznámenie audítora je nereálna, navrhuje sa predĺžiť lehotu na 2 mesiace.
K bodu 34
	Terminologické ujednotenie v nadväznosti na upresnenie pôsobnosti úradu.

K bodu 35
	Upresnenie ustanovenia v nadväznosti na úpravu obsiahnutú v § 35 ods. 1 písm. f).

K bodu 36
	Upresnenie ustanovenia v nadväznosti na § 37 ods. 5 písm. a).

K bodu 37
	Predaj časti podniku sám o sebe ešte nie je dôvodom na zánik platnosti povolenia.

K bodu 38
	Vzhľadom na to, že predchádzajúci súhlas úradu je podmienkou na vloženie podniku zdravotnej poisťovne alebo jeho časti do obchodnej spoločnosti a na prijatie úveru alebo pôžičky dopĺňa sa žiadateľ o vydanie predchádzajúceho súhlasu.

K bodu 39
	V ustanoveniach upravujúcich vykonávanie dohľadu nad zdravotnou starostlivosťou sa dopĺňajú náležitosti poverenia úradu na výkon dohľadu na mieste a upresňujú podmienky, ktoré musia spĺňať osoby oprávnené na výkon dohľadu (odborná spôsobilosť, vzdelanie, prax).	V záujme jednoznačnosti sa výslovne ustanovuje okruh osôb, ktoré sú oprávnené vykonávať dohľad na diaľku.

K bodom 40 a 41
	Vylúčenie odkladného účinku podania písomných námietok má zabezpečiť uskutočnenie výkonu dohľadu v každom prípade, pretože v praxi by bolo často sporné jednoznačne určiť, ktoré úkony nepripúšťajú odklad.
 
K bodu 42
	Legislatívno-technická úprava.

K bodu 43
	Vzhľadom na to, že dohľad môže úrad vykonávať aj prizvanými osobami, ktoré nie sú zamestnancami úradu, a tým aj držiteľmi služobného preukazu, upravuje sa preukazovanie totožnosti osoby vykonávajúcej dohľad. 

K bodu 44
	Dopĺňajú sa povinnosti osoby oprávnenej na výkon dohľadu o vyhotovenie zápisnice z prerokovania písomných námietok v deň ich prerokovania s dohliadaným subjektom.

K bodu 45
	Osoby oprávnené na výkon dohľadu majú pri výkone svojej činnosti postavenie verejného činiteľa.

K bodu 46
	Úprava nadväzuje na povinnosť vyhotoviť zápisnicu z prerokovania písomných námietok (navrhované doplnenie § 45 ods. 2).

K bodu 47
	Dopĺňa sa ďalšia možnosť, kedy je možné vykonať pitvu, a to na základe žiadosti osoby blízkej zomrelému.

K bodu 48
	Upresňujú sa požiadavky na odbornú spôsobilosť lekára, ktorý môže vykonať pitvu. 

K bodu 49
	Dopĺňa sa ďalší prípad, kedy lekár nesmie vykonať pitvu.

K bodu 50
	Dohoda úradu s príslušnou vysokou školou má vytvoriť podmienky pre účasť študentov na pitvách.

K bodu 51
	Umožňuje sa Úradu pre dohľad ukladať pokuty alebo zákaz výkonu zdravotníckeho povolania, ak zistí pri výkone dohľadu, že zdravotná starostlivosť nebola poskytnutá správne. Definícia „lege artis“ a povinnosť poskytovateľa poskytovať zdravotnú starostlivosť správne vyplýva z § 4 ods. 3 zákona č. 576/2004 Z. z. o zdravotnej starostlivosti (v znení jeho navrhovanej novely).

K bodu 52
	Upresňuje sa znenie § 50 ods. 3 (terajší odsek 2) vzhľadom na navrhované doplnenie § 53 ods. 2. Ustanovenia § 50 ods. 2 a 3 zohľadňujú rozdelenie kompetencií jednotlivých orgánov pri výkone dozoru nad poskytovateľmi zdravotnej starostlivosti.

K bodu 53
	V nadväznosti na doplnenie odseku 2 v § 50 sa upravuje režim ukladania pokút a možnosť uložiť súčasne s pokutou opatrenie na odstránenie zistených nedostatkov.

K bodu 54
	Úrad môže zdravotnej poisťovni nariadiť prevod aj časti poistného kmeňa (časť potvrdených prihlášok). Prevod poistného kmeňa sa môže uskutočniť len k 1. dňu kalendárneho mesiaca, najmä z dôvodu prevodu poistného, ktoré bude predmetom prerozdelenia v mesiaci, v ktorom došlo k prevodu poistného kmeňa.

K bodu 55
	Prevod poistného kmeňa môže byť bezodplatný alebo za odplatu. Tento údaj musí byť súčasťou návrhu postupu prevodu poistného kmeňa.
 
K bodu 56
	Spolu s prevodom poistného kmeňa sa prevádza aj poistné, ktoré je preberajúca zdravotná poisťovňa povinná prerozdeliť v mesiaci, v ktorom sa uskutočnil prevod poistného kmeňa. Ostatné náležitosti ostávajú nezmenené.

K bodu 57
	Vzhľadom na doplnenie oprávnenia úradu ukladať pokuty sa ustanovuje výška pokút, ktorú je oprávnený úrad uložiť, ak zistí pri výkone dohľadu, že zdravotná starostlivosť sa neposkytuje správne. 

K bodu 58
	Legislatívno-technická úprava.

K bodu 59
	Legislatívno-technická úprava.

K bodu 60
	Upravuje sa lehota, do ktorej musí byť splnená povinnosť zdravotnej poisťovne ustanovená § 7 ods. 4 písm. a) v treťom bode. Vzhľadom na to, že poskytovatelia zdravotnej starostlivosti sú povinní nepretržite zabezpečovať systém kvality podľa § 9 zákona č. 578/2004 Z. z.  až od 1. januára 2007, navrhuje sa, aby zdravotná poisťovňa mala povinnosť určiť a zverejniť kritériá vzťahujúce sa na osvedčenie o systéme kvality k rovnakému termínu. 

K čl. II
	Účinnosť sa navrhuje v nadväznosti na predpokladanú dĺžku legislatívneho procesu. 

V Bratislave 20. apríla 2005

Mikuláš  D z u r i n d a,  v. r.
predseda vlády
Slovenskej republiky

Rudolf  Z a j a c,  v. r.
minister zdravotníctva
Slovenskej republiky